**Rugă de zi**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai linişteşte-mi Doamne pornirile aprinse,

Nu mă lăsa să ard cu toate deodată,

Păstrează-mi în altare trăirile promise

Să pot să curg în mine şi azi şi altădată.

Sunt om supus greşelii şi patimilor aspre,

Iar cugetele mele mai rătăcesc nebune,

Mai lasă-mă să dorm îmbrăţişat de astre,

Trezeşte-mă când crezi c-am rostul meu în lume.

Ridică-mă din groapă, abis al rătăcirii,

Mai lasă-mi timp s-adun greşelile comise,

Mă iartă că i-am dat avânt nefericirii,

Că nu am stat de veghe lângă iubiri permise.

Încarcă-mă cu nimbul idilelor curate

Să pot purta prin ceruri un vis aproape sfânt,

Şi în miros de zmirnă din gânduri nepătate,

Mai lasă-mă o vreme să sufăr pe pământ.